|  |
| --- |
| ***ՆՈՅԵՄԲԵՐՅԱՆ ՀԱՄԱՅՆՔԻ ՂԵԿԱՎԱՐԻ ԲՅՈՒՋԵՏԱՅԻՆ ՈՒՂԵՐՁԸ ՀԱՄԱՅՆՔԻ ԶԱՐԳԱՑՄԱՆ ՀԻՄՆԱԿԱՆ ՈՒՂՂՈՒԹՅՈՒՆՆԵՐԻ ՄԱՍԻՆ*** |

2025 թվականի բյուջեն Նոյեմբերյան համայնքի ֆինանսական կառավարման առանցքն է։ Ելնելով այն բանից, որ համայնքի ֆինանսական միջոցները խիստ սահմանափակ են` դրանց բաշխումը պետք է իրականացվի բացառապես օրենքով մեզ վերապահված լիազորությունների սահմաններում: 2025 թվականի բյուջեն Նոյեմբերյան համայնքի ֆինանսական ամենահիմնական փաստաթուղթն է, որտեղ ներկայացված են համայնքի քաղաքականությունը, տարեկան գործունեության պլանավորումը և հսկողությունը: Այն ներառում է տվյալ տարվա համար պլանավորվող ծրագրերը, միջոցառումները, եկամուտների կանխատեսումները և այն ծախսերի նախահաշիվները, որոնք անհրաժեշտ են պլանավորվող ծրագրերն ու միջոցառումները ֆինանսավորելու համար: 2025 թվականի բյուջեն մշակվել է հիմք ընդունելով հնգամյա զարգացման պլանը և ուղղորդված է ՏԻՄ օրենքով սահմանված համայնքի լիազորությունների կատարմանը։ Այն հանդես է գալիս որպես պայմանագիր, կառավարման միջոց, որպես պլան, խթան, ֆինանսական հսկողության կառուցակարգ, հաղորդակցման կառուցակարգ, քաղաքականություն մշակելու և ժողովրդավարության գործիք։

Հաշվի առնելով համայնքի համընդհանուր կարիքները՝ ակնառու է, որ տնօրինած բյուջետային միջոցները միշտ էլ պակաս են այն ծավալից, որն անհրաժեշտ է համայնքի բոլոր խնդիրները լուծելու համար: Վերջիններս հաղթահարելու համար ստեղծում ենք դրանց մրցակցող այլընտրանքներ: Մեր խնդիրն է՝ կատարել այնպիսի ընտրություն, որն առավելագույնս կծառայի համայնքային խնդիրների համամասնական լուծմանը: Ակնհայտ է, որ ներկա իրողությունների ֆոնին մեծ կարևորություն է ստանում տարբեր աղբյուրներից ներդրումների ծավալի աճը և դրանց արդյունավետության բարձրացումը: Զարգացումների բացասական շղթան բեկելու և համայնքում վստահության մթնոլորտ ձևավորելու համար անհրաժեշտ է համագործակցային շահագրգիռ մոտեցում ցուցաբերել բյուջեի միջոցների գոյացմանը, դրանց նպատակային օգտագործմանը, բյուջեի կատարմանը և վերահսկմանը։

**Որպես Նոյեմբերյան խոշորացված համայնքի ղեկավար ամենայն պատասխանատվությամբ եմ մոտենում 2025 թվականի բյուջենի մշակման, կատարման և վերահսկման գործընթացներին, նույն պատասխանատվությամբ էլ դիմում եմ համայնքի բնակիչներին, Ավագանու անդամներին, հասարակական կազմակերպություններին՝ լինել հետևողական և հավատարիմ համայնքի բյուջեի հաշվեկշռության, պլանավորման, խնայողականության, արդյունավետության, հավաստիության և հստակության և հրապարակայնության սկզբունքներին։**

**ՆՈՅԵՄԲԵՐՅԱՆ ՀԱՄԱՅՆՔԻ ՂԵԿԱՎԱՐ՝ ԱՐՍԵՆ ԱՂԱԲԱԲՅԱՆ**